Nju Jork, rindërtimi i parkut të ishullit Coney
Tetorin e kaluar, uragani Sandy goditi brigjet lindore të SHBA-së, duke kërcënuar jetën dhe pronën e mijëra njerëzve.
Tetorin e kaluar, Uragani Sandy goditi brigjet lindore të Shteteve të Bashkuara me erëra të fuqishme, fryrje të detit dhe përmbytje, duke kërcënuar jetën dhe pronën e mijëra njerëzve që jetojnë dhe punojnë në zona bregdetare si ishulli Coney në Bruklin. Disa nga të dëmtuarit ishin dhe pjesëtarët e familjes Vourderis, të cilët gjatë dimrit pastruan, projektuan sërish dhe rindërtuan parkun e lojërave në pronësi e tyre në ishullin Coney, duke e rihapur kohët e fundit. Për më shumë se një shekull, Coney Island ka qenë i njohur si një vend për argëtim, qetësim dhe aktivitete në bregdet. Por ky vend i bukur u kthye në një ankth për familjen Vourderis më 29 tetor, kur një dallgë gjigante përmbyti parkun e tyre të lojërave. Karuseli i tyre një-shekullor dhe Shtëpia e Frikës, e ndërtuar në vitin 1955, pothuajse u shkatërruan. Deno Vourderis është punëtor i brezit të tretë i këtij biznesi në pronësi familjare. Por familja vendosi t’i rindërtojë. Deno punoi me një grup prej pesë vetësh që ka njohur që kur ishte i vogël. Ata ndihmuan babanë e tij, bashkëpronarin Steve Vourderis, i cili drejtoi procesin e pastrimin dhe restaurimit. Vëllai i Steve-it Dennis Vourderis u mor me logjistikën dhe financat. Ai tha se familjes i ishte dashur të merrte hua një shumë të madhe parash për të paguar për riparimet dhe pajisjet e reja. Pas tre muajsh pune intensive, karuseli është riparuar, kuajt e vegjël janë gati dhe “banorët” e Shtëpisë së Frikës janë restauruar ose zëvendësuar. Familja Vourderis mendon se janë gati për ditën e hapjes së parkut të argëtimit në ishullin Coney. Rilindja e qendrës së argëtimit Coney Island u bë realitet disa javë më parë, kur disa personalitete dhe njujorkezë u mblodhën së bashku për ditën e hapjes. Atë ditë, familja Vourderis ofroi argëtim falas. Pjesa më e madhe e gjërave që u shkatërruan nga Uragani Sandy janë rindërtuar. Megjithatë, mund të thuhet me siguri se askund tjetër rezultatet nuk janë kaq argëtuese.